પરીક્ષાને તમામ પ્રકારે સાંગોપાંગ પાર કરી જનારાને લેખક વૉરિયર અર્થાત્ કે યોદ્ધાથી નવાજે છે. ખરું છે, કેમ કે ભારે સ્પર્ધાના વર્તમાન યુગમાં વિદ્યાર્થી અને વાલી સૌ કોઈ પરીક્ષામાં ઊંચી ટકાવારી લાવવા રાતદિવસ એક કરી રહ્યા છે, એકબીજા સામે યુદ્ધે ચડ્યા છે. એવામાં લેખક નરેન્દ્ર મોદીએ ૨૫ મંત્રો અને દરેક મંત્રોના એક પ્રકરણના સંપુટ તરીકે ‘એક્ઝામ વૉરિયર્સ’ લખ્યું છે. વિદ્યાર્થીઓ માટે અતિ આવશ્યક આ મંત્રો છે, પરીક્ષા એક ઉત્સવ છે- તેને ઉમંગ અને ઉલ્લાસથી ઊજવો, પરીક્ષા તમારી અત્યારની તૈયારીઓની છે આખા જીવનની નહીં, હસતાં જાઓ અને હસતાં આવો, વૉરિયર બનો, વરિયર નહીં(યોદ્ધા બનો, ચિંતાગ્રસ્ત નહીં), જ્ઞાન સ્થાઈ છે એને જ લક્ષ્ય બનાવો, પ્રતિસ્પર્ધા નહીં અનુસ્પર્ધા, તમારા સમયનો સદુપયોગ કરો, વર્તમાન ઈશ્વરની શ્રેષ્ઠ પ્રસાદી છે – વર્તમાન ક્ષણોમાં જ જીવો, ટૅક્નોલોજીથી શિક્ષણ રોચક અને સરળ- તેને અજમાવો, કરવું હોય સારું કામ તો કરો પૂરતો આરામ, સારી ઊંઘ સફળતાનો મંત્ર, જે ખેલે તે ખીલે, સ્વને ઓળખો- પોતાની ક્ષમતા પર ગર્વ કરો, અભ્યાસથી આત્મવિશ્વાસ વધશે, વાતો નાની અસર મોટી- પરીક્ષાના અનુશાસનનું પાલન કરો, પરીક્ષામાં તમારી શૈલી અને પદ્ધતિઓ અપનાવો, રજૂઆત મહત્ત્વની છે- પારંગત બનો, અકલને હા નકલને ના, જવાબવહી આગળ જાય છે તમે પણ આગળ વધો, જીવનને જાણો સ્વયંને ઓળખો, અતુલ્ય ભારત- ભ્રમણ કરો અને ઓળખો, એક યાત્રા પૂરી બીજી શરૂ, કંઈક બનવાના નહીં કંઈક કરવાનાં સપનાં જુઓ, તે છે… એટલે તમે છો- કૃતજ્ઞ રહો અને છેલ્લો મંત્ર છે, યોગ તંદુરસ્ત શરીર અને તેજ મગજની ચાવી છે તેને અપનાવો. પુસ્તકના અંતે લેખકે બે પત્રો લખ્યા છે, એક શિક્ષકોને અને બીજો વિદ્યાર્થીઓનાં માતાપિતાને.